## Program aktivnosti u provedbi posebnih mjera zaštite od požara od interesa za Republiku Hrvatsku u 2008. godini

### NN 27/2008 (5.3.2008.), Program aktivnosti u provedbi posebnih mjera zaštite od požara od interesa za Republiku Hrvatsku u 2008. godini

# VLADA REPUBLIKE HRVATSKE

**912**

Na temelju članka 3. stavka 5. Zakona o zaštiti od požara (»Narodne novine«, br.
58/93, 33/2005 i 107/2007), Vlada Republike Hrvatske je na sjednici održanoj 29.
veljače 2008. godine donijela

## PROGRAM

### AKTIVNOSTI U PROVEDBI POSEBNIH MJERA ZAŠTITE OD POŽARA OD INTERESA ZA REPUBLIKU HRVATSKU U 2008. GODINI

UVOD

Program aktivnosti u provedbi posebnih mjera zaštite od požara od interesa za
Republiku Hrvatsku (u daljnjem tekstu: Program aktivnosti) temeljni je dokument
koordinacije godišnjih aktivnosti državnih tijela, javnih ustanova, jedinica
lokalne i regionalne samouprave, udruga građana te drugih organizacija u
provedbi mjera zaštite od požara. Koordinaciju aktivnosti provodi Državna uprava
za zaštitu i spašavanje.
Program aktivnosti koncipiran je uvidom u situaciju temeljenu inspekcijskim
nadzorom te organizira zaštitu od požara u ljetnoj sezoni. Ista se vodi s
državne razine pa ga donosi Vlada Republike Hrvatske i prenosi svoje ovlasti na
Državnu upravu za zaštitu i spašavanje.
Program aktivnosti podijeljen je na sljedeće cjeline:

I. NORMATIVNE I OPĆE PRETPOSTAVKE U ZAŠTITI OD POŽARA
II. AKTIVNOSTI U PRIPREMI LJETNE PROTUPOŽARNE SEZONE
III. PREVENTIVNE AKTIVNOSTI S CILJEM SMANJENJA OPASNOSTI OD NASTANKA I ŠIRENJA
POŽARA
IV. RAZVOJ I UVOĐENJE NOVIH SUSTAVA ZAŠTITE OD POŽARA
V. AKTIVNOSTI UTVRĐENE DRŽAVNIM PLANOM ANGAŽIRANJA VATROGASNIH SNAGA I SNAGA
KOJE SUDJELUJU U GAŠENJU POŽARA
VI. OPERATIVNE AKTIVNOSTI
VII. FINANCIRANJE I IZVJEŠĆIVANJE O PROVEDBI AKTIV­NOSTI IZ PROGRAMA

I. NORMATIVNE I OPĆE PRETPOSTAVKE
U ZAŠTITI OD POŽARA

1. Nalaže se županijama, gradovima i općinama, koje još nisu usvojile Plan
zaštite od požara dužne su isto žurno provesti.
Sve županije, posebice županije na priobalju te gradovi i općine u njihovom
sastavu dužne su žurno, temeljem iskustava tijekom protekle požarne sezone,
izvršiti usklađivanje svih podataka i odrednica iz važećih planova zaštite od
požara.

|  |  |
| --- | --- |
| **Izvršitelji zadatka:** | Predstavničko tijelo županija, gradova i općina  (donošenje planova),  Poglavarstvo županija, gradova i općina  (usklađivanje podataka) |
| **Rok:** | 15. travnja 2008. godine |

2. Općine odnosno gradovi koji, sukladno člancima 11. i 13.
Zakona o poljoprivrednom zemljištu, nisu još propisali potrebne agrotehničke
mjere kao i mjere za uređivanje i održavanje poljoprivrednih rudina, dužni su
takve mjere propisati u dijelu koji se odnosi na zaštitu od požara.

|  |  |
| --- | --- |
| **Izvršitelj  zadatka:** | Poglavarstvo županija, gradova i općina |
| **Rok:** | 15. travnja 2008. godine |

3. Nalaže se gradonačelnicima gradova i načelnicima općina da
temeljem analiza rada provedu promjene i ažuriranje u sastavu Stožera zaštite i
spašavanja.

|  |  |
| --- | --- |
| **Izvršitelj zadatka:** | Poglavarstvo gradova i općina |
| **Rok:** | 15. travnja 2008. godine |

II. AKTIVNOSTI U PRIPREMI
PROTUPOŽARNE SEZONE

4. Državna uprava za zaštitu i spašavanje dužna je tijekom travnja organizirati
i održati radni sastanak sa svim izvršiteljima i sudionicima u provedbi zadaća
Programa aktivnosti. Na sastanku će se razmotriti tijek provedbe zadaća i
daljnja aktivnost u pripremama za sezonu.

|  |  |
| --- | --- |
| **Izvršitelj  zadatka:** | Državna uprava za zaštitu i spašavanje |
| **Sudjelovatelji:** | Subjekti provedbe zadaća Programa aktivnosti |

5. Županije su dužne održati sjednice županijskih
Zapovjedništava zaštite i spašavanja za pripremu protupožarne sezone u 2008.
godini. U svrhu pravodobne pripreme protupožarne sezone na sjednicama:
a) temeljem analiza rada provedu promjene i ažuriranje u sastavu Stožera zaštite
i spašavanja
b) usvojiti Plan rada Stožera zaštite i spašavanja,
c) usvojiti Plan aktivnog uključenja svih subjekata zaštite od požara (s
ažuriranim popisom) na tom području,
d) usvojiti Plan operativne provedbe Programa aktivnosti za područje županije te
za to osigurati odgovarajuća sredstva,
e) usvojiti Županijski financijski plan za provođenje zadaća iz područja zaštite
od požara. U navedeni plan potrebno je predvidjeti sredstva kojima će biti
podmireni troškovi upućivanja vatrogasaca i tehnike na dislokacije iz
kontinentalnog na priobalni dio Republike Hrvatske, a koji će biti refundirani
iz Državnog proračuna redovitim putem nakon dostavljenih računa.

|  |  |
| --- | --- |
| **Izvršitelj  zadatka:** | Poglavarstvo županija |
| **Sudjelovatelji:** | Područni uredi za zaštitu i spašavanje  Vatrogasne zajednice županija |
| **Rok:** | 15. travnja 2008. godine |

6. Poglavarstva županija, gradova i općina, Javne ustanove za
upravljanje nacionalnim parkovima, parkovima prirode i zaštićenim područjima na
županijskoj razini te Hrvatske šume d.o.o dužni su, temeljem Planova operativne
provedbe Programa aktivnosti za građevine i otvorene prostore posebno ugrožene
od nastanka i širenja požara izraditi planove motrenja, čuvanja i ophodnje te
propisati mjere zabrane nekontroliranog i neovlaštenog pristupa i boravka na tim
prostorima ili građevinama za razdoblje visokog i vrlo visokog indeksa opasnost
od nastanka požara.
Sredstva za izradu planova motriteljsko-dojavne službe osiguravaju pravne osobe
koje su vlasnici ili korisnici površine ili građevine kojima upravljaju.
Sredstva za izradu planova motriteljsko-dojavne službe za prostore u vlasništvu
fizičkih osoba osiguravaju jedinice lokalne i područne (regionalne) samouprave.
Izrađene planove i propisane mjere dostaviti nadležnom Područnom uredu za
zaštitu i spašavanje i županijskom vatrogasnom zapovjedniku, najkasnije do 15.
svibnja 2008. godine.

|  |  |
| --- | --- |
| **Izvršitelji  zadatka:** | Poglavarstvo županija, gradova i općina  Javne ustanove za upravljanje nacionalnim parkovima, parkovima prirode i zaštićenim područjima na županijskoj razini  Hrvatske šume d.o.o. |
| **Rok:** | 30. travnja 2008. godine |

7. Državna uprava za zaštitu i spašavanje, glavni vatrogasni
zapovjednik, izradit će smjernice, temeljem kojih će županijski vatrogasni
zapovjednici sastaviti Plan aktivnog uključenja svih subjekata zaštite od požara
za područje županije.
Plan treba sadržavati popise vatrogasnih vozila, uređaja, opreme i sredstava s
osnovnim podacima i popise profesionalnih i dobrovoljnih vatrogasca s osnovnim
podacima (koji udovoljavaju odredbama članka 22. Zakona o vatrogastvu i
podzakonskih akata). Vozila, uređaji, oprema, sredstva i vatrogasci će se
angažirati u slučaju nastanka složenijih vatrogasnih intervencija i upućivati na
intervenciju temeljem članka 36. Zakona ili putem preventivnih dislokacija na
ugrožena područja. Županijske vatrogasne zajednice su dužne za provedbu ove
točke izvršiti smotru predloženih vatrogasnih vozila, uređaja, opreme, sredstava
i vatrogasaca.
Navedeni Plan županijski vatrogasni zapovjednici dužni su dostaviti Državnoj
upravi za zaštitu i spašavanje, glavnom vatrogasnom zapovjedniku.
Hrvatska vatrogasna zajednica je dužna izraditi Plan angažiranja dobrovoljnih
vatrogasnih postrojbi, kojim će se procijeniti i utvrditi snage dobrovoljnih
vatrogasnih postrojbi (vatrogasnih vozila, uređaja, opreme, sredstava i
vatrogasaca), za angažiranje pri složenijim vatrogasnim intervencijama na
području cijele države temeljem članka 36. Zakona o vatrogastvu ili putem
preventivnih dislokacija na ugrožena područja. Vatrogasci moraju udovoljavati
odredbama članka 22. Zakona o vatrogastvu i podzakonskih akata.
Navedeni Plan Hrvatska vatrogasna zajednica dužna je dostaviti Državnoj upravi
za zaštitu i spašavanje, glavnom vatrogasnom zapovjedniku.

|  |  |
| --- | --- |
| **Izvršitelji zadatka:** | Državna uprava za zaštitu i spašavanje  Hrvatska vatrogasna zajednica  Vatrogasne zajednice županije |
| **Rok:** | 15. travnja 2008. godine |

8. Državna uprava za zaštitu i spašavanje, glavni vatrogasni
zapovjednik utvrdit će sastav i zadaće Operativnog vatrogasnog zapovjedništva
Republike Hrvatske te Operativnog vatrogasnog zapovjedništva za kontinentalni i
priobalni dio Republike Hrvatske.
Temeljem analiza dosadašnjih požara otvorenog prostora i usvojenih Planova
operativne provedbe Programa aktivnosti Državna uprava za zaštitu i spašavanje,
glavni vatrogasni zapovjednik izradit će *Državni plan angažiranja vatrogasnih
snaga i snaga koje sudjeluju u gašenju požara.*

|  |  |
| --- | --- |
| **Izvršitelj zadatka:** | Državna uprava za zaštitu i spašavanje |
| **Sudjelovatelj:** | Hrvatska vatrogasna zajednica |
| **Rok:** | 15. svibnja 2008. godine |

9. Državna uprava za zaštitu i spašavanje i Vatrogasne
zajednice županija dužne su organizirati i održati informativno-savjetodavne
sastanke s predstavnicima poglavarstava jedinica lokalne i područne (regionalne)
samouprave te drugih zainteresiranih za zaštitu od požara, na kojima će se
razmotriti i analizirati tijek priprema i provedbe aktivnosti zaštite od požara
pred turističku i žetvenu sezonu sukladno obvezama proizašlim iz ovog Programa
aktivnosti.

|  |  |
| --- | --- |
| **Izvršitelji zadatka:** | Državna uprava za zaštitu i spašavanje  Vatrogasne zajednice županija |
| **Rok:** | 15. svibnja 2008. godine |

10. Zadužuje se Državna uprava za zaštitu i spašavanje za
sezonsko planiranje, pripremanje i provođenje savjetovanja i seminare za dodatno
osposobljavanje zapovjednika operativnih vatrogasnih zapovjedništava, te
zapovjednike i članove zapovjedništava zaštite i spašavanja u svrhu učinkovitije
provedbe svih planiranih aktivnosti.

|  |  |
| --- | --- |
| **Izvršitelj zadatka:** | Državna uprava za zaštitu i spašavanje |
| **Sudjelovatelj:** | Hrvatska vatrogasna zajednica |
| **Rok:** | 15. svibnja 2008. godine |

11. Državna uprava za zaštitu i spašavanje i Hrvatska
vatrogasna zajednica izradit će Program za provedbu informativno promidžbenih
aktivnosti u cilju podizanja razine protupožarne kulture i upoznavanja pučanstva
s opasnostima od nastanka požara i posljedicama koje požari izazivaju.
U okviru programa razraditi, predložiti i organizirati objav­ljivanje poruka sa
sadržajem vezanim uz zaštitu od požara kroz emisije televizijskih i radio
postaja te članaka u tisku, pripremiti predavanja, razgovore i reportaže na temu
zaštite od požara, odnosno tiskati letke i plakate s porukama i odgovarajućim
slikovnim rješenjima uz te poruke i sl. Posebnu pozornost usmjeriti informiranju
pučanstva o zakonskoj regulativi i odlukama lokalne i područne (regionalne)
samouprave pri spaljivanju biljnog i drugog otpada. U suradnji s uredništvima
televizijskih i radio postaja te tiskovnih medija izraditi priloge i članke koji
će se objaviti u posebnim programima ili prilozima (npr. za poljoprivredu, o
turizmu, o zaštiti okoliša, i sl.).
Provedbu programa informativno-promidžbenih aktivnosti prioritetno voditi kroz
Hrvatsku vatrogasnu zajednicu.

|  |  |
| --- | --- |
| **Izvršitelji zadatka:** | Državna uprava za zaštitu i spašavanje  Hrvatska vatrogasna zajednica |
| **Sudjelovatelj:** | Hrvatske šume |
| **Rok:** | 15. svibnja 2008. godine |

12. Hrvatski centar za razminiranje, u suradnji s Državnom
upravom za zaštitu i spašavanje, Planom razminiranja uvrstit će područja koja je
potrebno razminirati u svrhu lakšeg pristupa, odnosno gašenja požara.

|  |  |
| --- | --- |
| **Izvršitelji zadatka:** | Državna uprava za zaštitu i spašavanje  Hrvatski centar za razminiranje |
| **Sudjelovatelj:** | Hrvatska vatrogasna zajednica |
| **Rok:** | 30. travnja 2008. godine |

13. Državna uprava za zaštitu i spašavanje i Hrvatska
vatrogasna zajednica izradit će elaborat vježbe koja će se provesti u mjesecu
svibnju – Mjesecu zaštite od požara. Cilj vježbe koordinacije snaga zaštite i
spašavanja kao dio priprema za protupožarnu sezonu.

|  |  |
| --- | --- |
| **Izvršitelji zadatka:** | Državna uprava za zaštitu i spašavanje  Hrvatska vatrogasna zajednica |
| **Rok:** | 15. travnja 2008. godine |

14. Prije početka protupožarne sezone s Operaterima zračnih
luka i zračnih pristaništa pravodobno i točno utvrditi način korištenja bez
naknade za avione i helikoptere koji se koriste u akcijama gašenja požara.

|  |  |
| --- | --- |
| **Izvršitelj zadatka:** | Ministarstvo mora, prometa i infrastrukture |
| **Sudjelovatelj:** | Ministarstvo obrane |
| **Rok:** | 31. svibnja 2008. godine |

15. Hrvatska kontrola zračne plovidbe d.o.o. obvezuje se na
neposrednu suradnju s Državnim centrom 112, na način da sve zaprimljene dojave
od strane pilota o uočenim požarima prosljeđuju navedenom Centru.

|  |  |
| --- | --- |
| **Izvršitelj zadatka:** | Hrvatska kontrola zračne plovidbe d.o.o. |
| **Rok:** | trajno |

16. Nalaže se Državnoj upravi za zaštitu i spašavanje, u
suradnji s Hrvatskom vatrogasnom zajednicom, izrada Standardnog operativnog
postupka za djelovanje jedinstvenog operativno-komunikacijskog centra 112 kod
požara otvorenog prostora te uvrštenje istog u Državni plan iz točke 8. ovog
Programa.

|  |  |
| --- | --- |
| **Izvršitelj zadatka:** | Državna uprava za zaštitu i spašavanje |
| **Sudjelovatej** | Hrvatska vatrogasna zajednica |
| **Rok:** | 15. travnja 2008. godine |

III. PREVENTIVNE AKTIVNOSTI S CILJEM SMANJENJA OPASNOSTI OD
NASTANKA
I ŠIRENJA POŽARA

17. Hrvatske šume d.o.o, u suradnji sa zapovjednicima vatrogasnih postrojbi,
vatrogasne zajednice općine, grada odnosno područja, dužne su izraditi godišnji
Plan u skladu sa Šumsko-gospodarskom osnovom područja i pristupiti izgradnji
protupožarnih prosjeka kroz posebno ugrožene šume Republike Hrvatske, a
izgradnju dovršiti tijekom tekuće godine. S tim u vezi, obvezuju se Hrvatske
šume d.o.o da prilikom izrade Šumsko-gospodarske osnove područja utvrde dužine
(km) i točne lokacije izgradnje protupožarnih prosjeka kroz posebno ugrožene
šume i šumska zemljišta.
Hrvatske šume d.o.o će ovogodišnji Plan (uz supotpis nadležnog županijskog
vatrogasnog zapovjednika) dostaviti teritorijalno nadležnom Područnom uredu za
zaštitu i spašavanje do 30. travnja 2008. godine.

|  |  |
| --- | --- |
| **Izvršitelji zadatka:** | Hrvatske šume d.o.o,  Šumarska savjetodavna služba |
| **Sudjelovatelji:** | Vatrogasne zajednice županija |
| **Rok:** | 30. travnja 2008. godine |

18. Hrvatske željeznice dužne su, uz željezničke prometne
pravce koji prolaze kroz područja razvrstana u veliki i vrlo veliki stupanj
ugroženosti od požara te one koje su od posebnog značaja, tretirati, odnosno
čistiti pružni pojas od lakozapaljivih tvari, odnosno tvari koje bi mogle
izazvati požar i omogućiti njegovo širenje. Obaviti nadzor nad provedbom mjera
zaštite od požara uz željezničke pruge na području priobalja te, po potrebi,
poduzeti odgovarajuće mjere u svrhu podizanja stupnja zaštite od nastajanja i
širenja požara.
Godišnji plan čišćenja sa dinamikom izvršenja, odmah po donošenju, dostaviti
Ministarstvu mora, prometa i infrastrukture te teritorijalno nadležnom Područnom
uredu za zaštitu i spašavanje.

|  |  |
| --- | --- |
| **Izvršitelji zadatka:** | Ministarstvo mora, prometa i infrastrukture  Hrvatske željeznice |
| **Rok:** | 15. travnja 2008. godine |

19. Hrvatske ceste d.o.o. i Županijske uprave za ceste te
Hrvatske autoceste d.o.o., Autocesta Rijeka – Zagreb d.d, Autocesta Zagreb-
Macelj d.d. i Bina-Istra d.d. dužne su izraditi Godišnji plan čišćenja cestovnog
pojasa od lakozapaljivih tvari, odnosno onih tvari koje bi mogle izazvati požar
ili omogućiti/olakšati njegovo širenje, uz javne prometnice koje prolaze kroz
šume razvrstane u veliki i vrlo veliki stupanj ugroženosti od požara te one koje
su od posebnog značaja. Osobitu pažnju potrebno je posvetiti na cestovne pravce
lokalnog značaja, a koje su tijekom turističke sezone pojačano opterećene
prometom (prilazi autokampovima, javnim plažama, kulturno povijesnim
lokalitetima i sl.). Temeljem navedenog Godišnjeg plana provoditi redovna
čišćenja cestovnog pojasa.
Ministarstvo mora, prometa i infrastrukture utvrdit će cestovne pravce i
odmorišta za vozila koja prevoze opasne tvari tijekom ljetne sezone te provesti
nadzor nad istima.
Zadužuje se Ministarstvo mora, prometa i infrastrukture da s obvezama ove zadaće
upozna ostale subjekte koji upravljaju, grade i održavaju prometnice i objekte
od državnog, županijskog i lokalnog značaja.
Godišnji plan čišćenja s dinamikom izvršenja, odmah po donošenju, dostaviti
Ministarstvu mora, prometa i infrastrukture te teritorijalno nadležnom Područnom
uredu za zaštitu i spašavanje.

|  |  |
| --- | --- |
| **Izvršitelji zadatka:** | Ministarstvo mora, prometa i infrastrukture  Hrvatske ceste d.o.o.  Županijske uprave za ceste  Hrvatske autoceste d.o.o.  Autocesta Rijeka – Zagreb d.d.  Autocesta Zagreb – Macelj d.d.  Bina-Istra d.d. |
| **Rok izrade plana:  Rok provedbe:** | 15. travnja 2008. godine    31. svibnja 2008. godine |

20. Nalaže se Javnim ustanovama za upravljanje nacionalnim
parkovima, parkovima prirode i zaštićenim područjima na županijskoj razini da za
posebno štićena područja, posebice priobalja, nacionalne parkove, parkove
prirode, stroge rezervate, posebne rezervate, park – šume, zaštićene krajolike,
spomenike prirode i spomenike parkovne arhitekture provode dodatne preventivne
mjere zaštite od požara određene procjenom ugroženosti od požara te sustavno
poboljšavati zaštitu od požara određenu odgovarajućim planovima.
Za provedbu ove točke osigurati dostatna financijska sredstva iz planiranih
sredstava javnih ustanova (za nacionalne parkove i parkove prirode) i proračuna
jedinica područne (regionalne) uprave.

|  |  |
| --- | --- |
| **Izvršitelji zadatka:** | Ministarstvo kulture  Javne ustanove za upravljanje nacionalnim parkovima, parkovima prirode i zaštićenim područjima na županijskoj razini |
| **Rok:** | 15. svibnja 2008. godine |

21. Nadležna tijela jedinica lokalne samouprave dužna su
sustavno provoditi praćenje stanja odlagališta otpada na svom području i
poduzimati mjere za sanaciju nekontroliranih »divljih« odlagališta.
Inspekcije Ministarstva zaštite okoliša, prostornog uređenja i graditeljstva u
suradnji sa inspekcijama Ministarstva unutarnjih poslova i Ministarstva
zdravstva i socijalne skrbi dužne su u okviru svojih nadležnosti u svrhu
kontrole provedbe mjera zaštite od požara, osobito na jadranskom području,
izvršiti pregled odlagališta otpada na kojima se kontrolirano odlaže komunalni
otpad.
Posebnu pozornost potrebno je posvetiti provedbi mjera uređenja lokacija i
zdravstvene zaštite odlagališta otpada određenih posebnim propisima, odnosno
poduzimanju odgovarajućih mjera u smislu uređenja, osiguravanja, čuvanja ili
zabrane korištenja odlagališta, te ostalih mjera za sanaciju nekontroliranih
»divljih« odlagališta.

|  |  |
| --- | --- |
| **Izvršitelji zadatka:** | Ministarstvo zaštite okoliša, prostornog uređenja i graditeljstva  Poglavarstvo županija, gradova i općina na jadranskom području |
| **Rok:** | 31. svibnja 2008. godine |

22. Hrvatska elektroprivreda d.d. dužna je u okolici
elektroenergetskih objekata i ispod trasa elektroenergetskih vodova koji prolaze
kroz područja razvrstana u veliki i vrlo veliki stupanj ugroženosti od požara te
one koje su od posebnog značaja, tretirati, odnosno čistiti prostor od
lakozapaljivih tvari, odnosno tvari koje bi mogle izazvati požar i omogućiti
njegovo širenje. Obaviti nadzor nad provedbom mjera zaštite od požara na trasama
i pripadajućim elektroenergetskim građevinama na priobalnom i otočnom području
te narediti odgovarajuće mjere u cilju podizanja stupnja zaštite.
Plan čišćenja s dinamikom izvršenja, odmah po donošenju, dostaviti Državnom
inspektoratu te teritorijalno nadležnom Područnom uredu za zaštitu i spašavanje.

|  |  |
| --- | --- |
| **Izvršitelj zadatka:** | Hrvatska elektroprivreda d.d. |
| **Rok:** | 31. svibnja 2008. godine |

23. Nalaže se Ministarstvu unutarnjih poslova da obavi nadzor
nad provedbom mjera zaštite od požara i tehnoloških eksplozija, posebno onih
subjekata koji predstavljaju poseban gospodarski, poljoprivredni, turistički ili
interes za zaštitu prirode i okoliša, a vezani su uz nadolazeću turističku i
žetvenu sezonu.

|  |  |
| --- | --- |
| **Izvršitelj zadatka:** | Ministarstvo unutarnjih poslova |
| **Rok:** | 31. svibnja 2008. godine |

24. Sve inspekcijske službe državne uprave dužne su provesti
inspekcijski nadzor provedbe zadaća Programa aktivnosti u svojoj nadležnosti
najkasnije do 15. lipnja 2008. godine te o rezultatima nadzora izvijestiti
Državnu upravu za zaštitu i spašavanje.
Inspekcijska tijela državne uprave ovlaštena za nadzor nad provođenjem mjera
zaštite od požara dužna su dosljedno provoditi odredbe Zakona o zaštiti od
požara, Zakona o zapaljivim tekućinama i plinovima, Zakona o vatrogastvu, Zakon
a o zaštiti i spašavanju, Zakona o zaštiti prirode, Zakona o poljoprivrednom
zemljištu, Zakona o šumama, Zakona o javnim cestama i drugih zakona i odluka
kojima su propisane mjere zaštite od požara te zbog povrede odredbi navedenih
Zakona i odluka podnositi optužni prijedlog i prekršajne naloge za koje su
zakonom ovlaštena, kako bi se omogućilo pravodobno i dosljedno kažnjavanje
subjekata koji ne provode mjere zaštite od požara.

|  |  |
| --- | --- |
| **Izvršitelji zadatka:** | Ministarstvo unutarnjih poslova (t. 23.)Ministarstvo mora, prometa i infrastrukture  (t. 18. i 19.)  Ministarstvo kulture (t. 20.)  Ministarstvo zaštite okoliša, prostornog uređenja i graditeljstva (t. 21.)  Ministarstvo regionalnog razvoja, šumarstva i vodnog gospodarstva (t. 17.)  Državni inspektorat (t. 22.) |
| **Rok:** | 15. lipnja 2008. godine |

IV. RAZVOJ I UVOĐENJE NOVIH SUSTAVA, TEHNIKA I TEHNOLOGIJA U
ZAŠTITU OD POŽARA

25. Zadužuje se Državna uprava za zaštitu i spašavanje (DUZS) da, sa zadaćom
stalnog poticanja, razvijanja i uvođenja novih metoda, tehnika i tehnologija za
gašenje požara, izradi Godišnji plan znanstveno-tehničkog unapređenja
protupožarne zaštite u Republici Hrvatskoj.
Plan za 2008. godinu DUZS izradit će najkasnije mjesec dana po donošenju ovog
Programa i obuhvatit će nove, te projekte razvoja koji su u tijeku temeljem
prethodnih Programa aktivnosti.
Na poziciji Programa aktivnosti u Državnom proračunu za 2008. godinu Godišnji
plan znanstveno-tehničkog unapređenja protupožarne zaštite u Republici Hrvatskoj
bit će prikazan kao posebna podpozicija.
Plan za 2009. godinu i potrebe za financiranjem projekata DUZS će izraditi
najkasnije do 30. listopada 2008. godine.

|  |  |
| --- | --- |
| **Izvršitelj zadatka:** | Državna uprava za zaštitu i spašavanje |
| **Sudjelovatelji:** | Ministarstvo znanosti, obrazovanja i športa  Ministarstvo unutarnjih poslova  Ministarstvo regionalnog razvoja, šumarstva i vodnog gospodarstva  Hrvatska vatrogasna zajednica  Državni hidrometeorološki zavod  Šumarski fakultet Sveučilišta u Zagrebu  Geodetski fakultet Sveučilišta u Zagrebu  Institut za fiziku Sveučilišta u Zagrebu  Fakultet elektrotehnike, strojarstva i brodogradnje Sveučilišta u Splitu |
| **Rok:** | kako je navedeno |

26. Zadužuju se Ministarstvo kulture i Državna uprava za
zaštitu i spašavanje da nastave započete radnje i realizaciju drugog dijela
Programa za uspostavu integralnog protupožarnog nadzornog sustava u nacionalnim
parkovima i parkovima prirode Republike Hrvatske.
Uvođenje i operativnu uporabu uskladiti s odgovarajućim aktivnostima i terminima
iz navedenog Nacionalnog programa.

|  |  |
| --- | --- |
| **Izvršitelji zadatka:** | Ministarstvo kulture  Državna uprava za zaštitu i spašavanje  Javne ustanove za upravljanje nacionalnim parkovima, parkovima prirode |
| **Sudjelovatelji:** | Ministarstvo unutarnjih poslova  Ministarstvo obrane  Ministarstvo financija  Ministarstvo znanosti, obrazovanja i športa  Ministarstvo regionalnog razvoja, šumarstva i vodnog gospodarstva  Hrvatske šume d.o.o. |
| **Rok:** | 31. prosinca 2008. godine |

V. AKTIVNOSTI UTVRĐENE DRŽAVNIM PLANOM ANGAŽIRANJA
VATROGASNIH SNAGA I SNAGA KOJE SUDJELUJU U GAŠENJU POŽARA

27. Nalaže se Državnom hidrometeorološkom zavodu da, svakodnevno određuje
stvarni i prognostički indeks opasnosti od nastanka požara na otvorenom
prostoru. Dobivene vrijednosti će svakodnevno, od 1. lipnja – 31. listopada
2008. godine, dostavljati Državnoj upravi za zaštitu i spašavanje (Državnom
centru 112 i Vatrogasnom operativnom središtu).
Polutjedne i tjedne prognoze vremena, s posebnim naglaskom na mogućnost pojave
munja u razdoblju od 1. lipnja do 31. listopada Državni hidrometeorološki zavod
će dostavljati Državnoj upravi za zaštitu i spašavanje (Državnom centru 112 i
Vatrogasnom operativnom središtu) i poduzeću Hrvatske šume d.o.o.
Državni hidrometeorološki zavod dužan je svakodnevno izračunavati kratkoročnu
prognozu za područje zahvaćeno velikim šumskim požarom, a posebno u svezi
promjene smjera i brzine vjetra. Vatrogasno operativno središte će, temeljem
dobivenih informacija, određivati slijed aktivnosti vatrogasnih snaga i opreme
za moguće akcije gašenja požara, odnosno prosljeđivati indekse i druge potrebne
podatke nadležnim zapovjedništvima.
U pripremi sezone posebnu pozornost posvetiti prilagodbi i poboljšanju
postojećih te razvoju i pripremi novih metoda izračunavanja indeksa opasnosti od
nastanka požara na otvorenom prostoru.

|  |  |
| --- | --- |
| **Izvršitelj zadatka:** | Državni hidrometeorološki zavod |
| **Rok:** | 31. svibnja 2008. godine |

28. Nalaže se Ministarstvu mora, prometa i infrastrukture da
utvrditi načine i uvjete korištenja plovila (remorkeri, brodice, trajekti,
hidrogliseri i sl.) u akcijama gašenja požara i spašavanja ljudi i dobara uz
obalu i na otocima te dopuniti planove njihovih korištenja i upisnike plovila te
iste dostavi teritorijalno nadležnom područnom uredu za zaštitu i spašavanje i
davateljima usluga. Na terenu osigurati mogućnost žurne uspostave veza između
nadležnog tijela pružatelja usluga i korisnika (županijski vatrogasni
zapovjednici, odnosno nadležno zapovjedništvo).

|  |  |
| --- | --- |
| **Izvršitelj zadatka:** | Ministarstvo mora, prometa i infrastrukture |
| **Rok:** | 15. svibnja 2008. godine |

29. Ministarstvo obrane se zadužuje da, u suradnji s Državnom
upravom za zaštitu i spašavanje, sukladno Državnom planu angažiranja vatrogasnih
snaga i snaga koje sudjeluju u gašenju požara utvrdi uvjete i način uporabe
protupožarnih namjenskih organiziranih snaga (PP NOS) Hrvatskog ratnog
zrakoplovstva; Hrvatske kopnene vojske i Hrvatske ratne mornarice koji djeluju u
sustavu Vatrogasnog zapovjedništva Republike Hrvatske. Temeljem utvrđenih uvjeta
donijeti Plan uporabe OS RH u protupožarnoj sezoni kao dio Državnog plana
angažiranja vatrogasnih snaga i snaga koje sudjeluju u gašenju požara.
Za sezonu 2008. spremnost NOS OS RH planirati za 20. svibnja, trajanje sezone od
1. lipnja do 31. listopada, a izmještanje provesti temeljem zapovijedi načelnika
GS OS RH, sukladno prosudbi ugroženosti od požara.

|  |  |
| --- | --- |
| **Izvršitelji zadatka:** | Ministarstvo obrane  Državna uprava za zaštitu i spašavanje |
| **Rok:** | 30. travnja 2008. godine |

30. Zadužuju se poglavarstva gradova i općina da sukladno
Planu motriteljsko-dojavne službe u svim gradovima odnosno općinama na
jadranskom području prije i tijekom turističke sezone te na žitorodnim
područjima pred žetvenu sezonu, ustroje i opreme potrebnom opremom
izviđačko-preventivne ophodnje, koje će na licu mjesta poduzimati mjere za
uklanjanje potencijalnih izvora opasnosti, odnosno pravovremeno otkrivanje,
javljanje i gašenje požara u samom začetku. U svrhu uskla­đivanja plana ophodnji
i njihovih aktivnosti na području župa­nije obvezno uključivati županijske
vatrogasne zapovjednike.
Hrvatske šume d.o.o. i Javne ustanove za upravljanje nacionalnim parkovima,
parkovima prirode i zaštićenim područjima na županijskoj razini zadužuju se da,
temeljem indeksa opasnosti, u danima velikog i vrlo velikog razreda opasnosti od
nastanka i širenja požara otvorenog prostora, obvezno planiraju i provode
danonoćno dežurstvo, odnosno provode povećanje broja ophodnji i broja ekipa.
Za građevine i površine koje su planom čuvanja predviđene za čuvanje uspostaviti
odgovarajuću čuvarsku službu.
Usklađeni županijski plan motriteljsko-dojavne službe, izviđačko-preventivnih
ophodnji i popis građevina i površina koje su planom čuvanja predviđene za
čuvanje dostaviti Područnom uredu za zaštitu i spašavanje i županijskom
vatrogasnom zapovjedniku najkasnije do roka predviđenog za provedbu ove točke.

|  |  |
| --- | --- |
| **Izvršitelji zadatka:** | Poglavarstva županija, gradova i općina  Hrvatske šume d.o.o.  Javne ustanove za upravljanje nacionalnim parkovima, parkovima prirode i zaštićenim područjima na županijskoj razini |
| **Sudjelovatelj:** | Vatrogasne zajednica županija |
| **Rok:** | 31. svibnja 2008. godine |

31. Temeljem već izrađenih Procjena i Planova zaštite od
požara te pozitivnih rezultata provedbe Projekta zaštite otoka, nastaviti s
istim i tijekom ljeta 2008. godine za Korčulu, Hvar, Brač, Lastovo, Vis, Dugi
Otok i Mljet te poluotok Pelješac.
Projekt zaštite otoka u 2008. godini, temeljeno na Procjeni i Planu zaštite od
požara, proširiti za područje poluotoka Prevlaka. Državna uprava za zaštitu i
spašavanje i Ministarstvo unutarnjih poslova će, u suradnji sa županijskim
vatrogasnim zapovjednicima, procijeniti potrebu proširenja Projekta iz
prethodnog stavka na druga područja od posebnog interesa.

|  |  |
| --- | --- |
| **Izvršitelji zadatka:** | Državna uprava za zaštitu i spašavanje  Poglavarstva gradova i općina  Ministarstvo unutarnjih poslova |
| **Sudjelovatelj:** | Hrvatska vatrogasna zajednica |
| **Rok izrade Procjene:  Rok za ustroj postrojbi:** | 15. travnja 2008. godine  15. lipnja 2008. godine |

32. Utvrditi načine i uvjete korištenja raspoložive teške
(građevinske) mehanizacije za eventualnu žurnu izradu prosjeka i probijanja
protupožarnih putova radi zaustavljanja širenja šumskog požara. Uz navedeno,
planirati načine i postupke brzog premještanja navedene mehanizacije,
prvenstveno na priobalju. Za potrebe žurnog prebacivanja navedene mehanizacije s
kopna na otoke i obratno predvidjeti sudjelovanje OS RH – NOS HRM (s
odgovarajućim sredstvima i osposobljenim i uvježbanim ljudstvom).
Popis raspoložive teške (građevinske) mehanizacije s razrađenim planom
aktiviranja (angažiranja), odmah po isteku roka za izvršenje, dostaviti
nadležnom Područnom uredu za zaštitu i spašavanje te županijskom vatrogasnom
zapovjedniku.

|  |  |
| --- | --- |
| **Izvršitelji zadatka:** | Poglavarstvo županija, gradova i općina  Ministarstvo obrane |
| **Sudjelovatelj:** | Vatrogasne zajednica županija |
| **Rok:** | 15. svibnja 2008. godine |

33. Za potrebe intervencije gašenja požara i izrade šumskih
prosjeka u akcijama sprječavanja širenja nastalog požara pri pravnim osobama
koje gospodare šumama planirati, osposobiti i opremiti s odgovarajućom opremom i
sredstvima veze radne ekipe šumarskih djelatnika. Sredstva veze moraju biti
usklađena sa sustavom veza vatrogasnih postrojbi.
Popis ekipa s opremom te Plan angažiranja dostaviti nadležnom Područnom uredu za
zaštitu i spašavanje i županijskom vatrogasnom zapovjedniku najkasnije do 15.
svibnja 2008. godine.

|  |  |
| --- | --- |
| **Izvršitelj zadatka:** | Hrvatske šume d.o.o. |
| **Rok:** | 15. svibnja 2008. godine |

34. Prije početka požarne sezone izvršiti pripravu, odnosno
otklanjanje nedostataka na vozilima, opremi i tehnici potrebnoj za djelovanje na
požarima. Po završetku sezone zapisnički utvrditi oštećenu opremu i tehniku.
Temeljem navedenog zapisnika, načiniti selekciju i procjenu popravka te
planirati i provesti sanaciju nužne opreme i tehnike.

|  |  |
| --- | --- |
| **Izvršitelji zadatka:** | Poglavarstvo županija, gradova i općina,  Državna uprava za zaštitu i spašavanje,  Ministarstvo obrane |
| **Sudjelovatelj:** | Hrvatska vatrogasna zajednica |
| **Rok:** | 31. svibnja 2008. godine |

35. Temeljem procjena ugroženosti, sukladno planovima zaštite
od požara županije, grada i općine, u suradnji s Državnom upravom za zaštitu i
spašavanje te Hrvatskom vatrogasnom zajednicom osnovati, ustrojiti i opremiti
utvrđeni broj vatrogasnih postrojbi s odgovarajućom opremom. Radi dodatnog
popunjavanja vatrogasnih postrojbi za vrijeme pojačane opasnosti od požara,
odnosno za potrebe gašenja požara na cijelom priobalju i otocima, planirati i
provesti od 1. lipnja do 30. rujna 2008. godine privremeno dodatno zapošljavanje
vatrogasaca u vatrogasnim postrojbama prema modelu i broju izvršitelja kako je
provedeno u 2007. godini. Tako zaposlene vatrogasce dodatno osposobiti i
opremiti potrebnom opremom.
Na područjima za koje se ustrojavaju privremene jedinstvene vatrogasne postrojbe
iz točke 31. ovoga Programa, dio dodatno zaposlenih vatrogasca bit će u službi
navedene postrojbe.
Plan rasporeda po vatrogasnim postrojbama, broj i popis s osnovnim podacima
vatrogasaca predviđenih za privremeno zapošljavanje te program dodatnog
osposobljavanja i opremanja dostaviti na suglasnost Državnoj upravi za zaštitu i
spašavanje najkasnije do 30. travnja 2008. godine.

|  |  |
| --- | --- |
| **Izvršitelji zadatka:** | Hrvatska vatrogasna zajednica  Poglavarstvo županija jadranskog područja te gradova i općina u sastavu tih županija |
| **Rok:** | 31. svibnja 2008. godine |

36. Temeljem procjena opasnosti od požara na priobalnom
području te moguće ispomoći iz susjednih županija, a uzimajući u obzir
organiziranost vatrogastva i pokrivenost pojedinih područja vatrogasnim snagama
(javne vatrogasne postrojbe i dobrovoljne vatrogasne postrojbe pojačane dodatno
uposlenim vatrogascima) i opremom, utvrditi vatrogasne snage i potrebnu
vatrogasnu tehniku, opremu i sredstva, koja će se iz unutrašnjosti, početkom
ljetne požarne sezone planski dislocirati na posebno ugrožena područja.
Navedene vatrogasne snage, prije njihova upućivanja na ugrožena područja,
osposobiti za gašenje požara na otvorenom prostoru mediteranskog područja.
Državna uprava za zaštitu i spašavanje i Hrvatska vatrogasna zajednica izradit
će do 15. svibnja 2008. godine Plan dislokacije. Temeljem Plana dislokacije
Hrvatska vatrogasna zajednica dužna je provesti dislokaciju snaga i do 15.
lipnja izvijestiti Državnu upravu za zaštitu i spašavanje o provedenom.
Plan dislokacije mora sadržavati podatke o razdoblju dislokacije, broju ljudi,
vozila i specifične opreme, mjestu i načinu smještaja i prehrane, planiranim
redovnim zadaćama (ophodnja, motrenje i sl.), rasporedu redovnog javljanja i
Vatrogasnom operativnom središtu (izvješćivanja o stanju i događanjima),
načinima i sredstvima komuniciranja, procjenu troškova za svaku pojedinu
lokaciju ugroženog područja te iznosu osiguranih sredstava za tu namjenu u
proračunima jedinica lokalne i područne (regionalne) samouprave na čijem se
području provodi dislokacija vatrogasnih snaga.

|  |  |
| --- | --- |
| **Izvršitelji zadatka:** | Državna uprava za zaštitu i spašavanje  Hrvatska vatrogasna zajednica |
| **Rok:** | 31. svibnja 2008. godine |

37. Nalaže se Državnoj upravi za zaštitu i spašavanje da, u
suradnji s Ministarstvom vanjskih poslova i europskih integracija te
Ministarstvom obrane, inicira sklapanje Tehničkih sporazuma sa susjednim
zemljama u regiji o uporabi protupožarnih zračnih snaga na intervencijama
gašenja požara i provedbi protupožarnih vježbi u graničnom području.

|  |  |
| --- | --- |
| **Izvršitelji zadatka:** | Državna uprava za zaštitu i spašavanje  Ministarstvo vanjskih poslova i europskih integracija |
| **Sudjelovatelj:** | Ministarstvo obrane |
| **Rok:** | 31. svibnja 2008. godine |

38. Vozila iz Vladina Programa nabave, koja će sukladno
odredbama sklopljena ugovora biti isporučena do kraja svibnja, prioritetno
rasporediti jedinicama lokalne samouprave prije početka požarne sezone.

|  |  |
| --- | --- |
| **Izvršitelj zadatka:** | Državna uprava za zaštitu i spašavanje |
| **Rok:** | 15. lipnja 2008. godine |

VI. OPERATIVNE AKTIVNOSTI

39. Pripadnike Državnih intervencijskih postrojbi dodatno osposobiti i opremiti
odgovarajućom opremom za gašenje šumskih požara i sustavom veza, te provesti
obuku dodatnog broja vatrogasaca javnih vatrogasnih postrojbi kojima se
popunjava Državna intervencijska postrojba. Obuka mora obuhvaćati uporabu
helikoptera pri svim vrstama intervencija, a posebice pri gašenju šumskih požara
na nepristupačnim terenima u lošim vremenskim uvjetima.
Obvezuje se Državna uprava za zaštitu i spašavanje da će u suradnji sa
Ministarstvom obrane izraditi Plan obuke iz prethodnog stavka.
Za potrebe većih intervencija tijekom ljetne požarne sezone planirati i provesti
popunu intervencijskih postrojbi (dislokacija snaga i tehnike na priobalje)
osposobljenim pripadnicima vatrogasnih postrojbi (profesionalnih i
dobrovoljnih).
Radi kvalitetne koordinacije zajedničkog djelovanja na terenu, planirati i do 1.
svibnja 2008. godine provesti osposobljavanje pripadnika OS RH (zapovjednika
satnija, vodova i desetina) u Učilištu vatrogastva i zaštite i spašavanja.
Uz navedeno, za pripadnike Državnih intervencijskih postrojbi planirati i
provesti obuku i za druge vrste intervencija (akcidenti, tehničke intervencije i
dr.).

|  |  |
| --- | --- |
| **Izvršitelj zadatka:** | Državna uprava za zaštitu i spašavanje |
| **Sudjelovatelj** | Hrvatska vatrogasna zajednica |
| **Rok:** | 31. svibnja 2008. godine |

40. Do početka sezone osposobiti vatrogasne snage te ostale
snage zaštite i spašavanja za intervencije u kojima sudjeluju zrakoplovi i
helikopteri; za spašavanje na teško pristupačnim područjima; spašavanje iz
vatrenog okruženja, prijevoz ozlijeđenih te traganje i spašavanje unesrećenih.
Za provedbu osposobljavanja Ministarstvo obrane će po potrebi i sukladno
mogućnostima staviti na raspolaganje Državnoj upravi za zaštitu i spašavanje
letjelice.
Obvezuje se Državna uprava za zaštitu i spašavanje izraditi Plan obuke i
dostaviti ga Ministarstvu obrane najkasnije mjesec dana prije planiranih
aktivnosti radi osiguranja planske uporabe zrakoplova.

|  |  |
| --- | --- |
| **Izvršitelji zadatka:** | Državna uprava za zaštitu i spašavanje  Ministarstvo obrane |
| **Rok:** | 15. svibnja 2008. godine |

41. Izvršiti dodatno specijalističko osposobljavanje
protupožarne zrakoplovne skupine s dovoljnim brojem posada (letačko osoblje) i
opsluživanje (tehničko osoblje) protupožarnih zrakoplova (Canadair i Air tractor)
i helikoptera za gašenje šumskih požara, uzimajući u obzir maksimalno naprezanje
(sati leta) posada. Uz navedeno, kontinuirano osposobljavati tehnički sastav
zrakoplovnih grupa odgovarajućim brojem stručnih djelatnika prema potrebnim
specijalnostima za održavanje letjelica.

|  |  |
| --- | --- |
| **Izvršitelj zadatka:** | Ministarstvo obrane |
| **Rok:** | 15. svibnja 2008. godine |

42. Za provedbe zadaća iz ovoga Programa, tijekom
protupožarne sezone, osigurati najveći mogući broj ispravnih zrakoplova i
helikoptera i dovoljan broj (za korištenje maksimalnih dnevnih resursa
zrakoplova i helikoptera) osposobljenih posada s odgovarajućim letačko-tehničkim
osobljem. Okvirni broj zrakoplova i helikoptera je:
– 4 (četiri) zrakoplova tipa Canadair CL 415;
– 4 (četiri) helikoptera MI8-MTV1;
– 4 (četiri) izviđačko-navalna zrakoplova Air Tractor AT-802F;
– 1 (jedan) helikopter za izviđanje i rukovođenje iz zračnog prostora (BELL
206B);
– 1 (jedan) zrakoplov PC-9 PILATUS za izviđanje i nadzor požarišta.
U razdoblju izvan ljetne protupožarne sezone imati u stanju ispravnosti i
spremnosti najmanje 1 (jedan) zrakoplov Canadair CL 415 i 1 (jedan) helikopter
MI8-MTV1.

|  |  |
| --- | --- |
| **Izvršitelj zadatka:** | Ministarstvo obrane |
| **Rok:** | 15. svibnja 2008. godine |

43. Pratiti stanje i korištenje resursa postojećih aviona
tipa »Canadair« CL-415 i »Air tractor« AT 802F i helikoptera te, sukladno
potrebama, žurno poduzimati odgovarajuće aktivnosti u svrhu pravodobnog
servisiranja, nabavke potrebnih rezervnih dijelova, alata, opreme, goriva,
maziva i zaš­titnih sredstava.
Izvršitelj zadatka obvezuje se da o stanju i tijeku priprema zračnih snaga za
protupožarnu sezonu, izvijesti Državnu upravu za zaštitu i spašavanje najkasnije
do 30. travnja 2008. godine.

|  |  |
| --- | --- |
| **Izvršitelj zadatka:** | Ministarstvo obrane |
| **Rok:** | tijekom godine |

VII. FINANCIRANJE I IZVJEŠĆIVANJE O PROVEDBI AKTIVNOSTI IZ
PROGRAMA

44. Za provedbu ovog Programa u dijelu osiguranja potrebnih financijskih
sredstava, Ministarstvo financija će sredstva koja će se za tu namjenu osigurati
u državnom proračunu za 2008. godinu – pozicija Programa aktivnosti doznačivati
Državnoj upravi za zaštitu i spašavanje u skladu s odredbama članka 3. i 4.
Zakona o izvršavanju Državnog proračuna Republike Hrvatske za 2008. godinu.
Državna uprava za zaštitu i spašavanje će, sukladno rokovima za izvršenja
aktivnosti, dobivena sredstva angažirati, odnosno proslijediti navedenim
izvršiteljima. Ministarstvo financija će potrebna financijska sredstva dostaviti
i Ministarstvu obrane Republike Hrvatske sukladno njihovu financijskom planu za
2008. godinu – sredstva za protupožarnu zaštitu.

|  |  |
| --- | --- |
| **Izvršitelj zadatka:** | Ministarstvo financija |

45. Izvršitelji zadataka obvezni su dostaviti ime i prezime,
funkciju i broj telefona osobe za koordinaciju zadaća Programa aktivnosti
Državnoj upravi za zaštitu i spašavanje do 31. ožujka 2008. godine.
Državna uprava za zaštitu i spašavanje, kao resorno tijelo iz područja
vatrogastva te zaštite i spašavanja, zadužuje se za koordiniranje, praćenje,
usklađivanje i usmjeravanje svih aktivnosti vezanih uz provedbu ovoga Programa.
46. Inspekcijske službe državnih tijela dužne su dostavljati mjesečna izvješća
Državnoj upravi za zaštitu i spašavanje o provedbi zadaća Programa aktivnosti
tijekom svibnja (do 5. lipnja) i lipnja (do 5. srpnja).
47. Državna uprava za zaštitu i spašavanje izradit će i dostaviti Vladi
Republike Hrvatske izvješće o realizaciji Programa aktivnosti do 15. svibnja
2008. godine.
Svi izvršitelji zadataka iz ovoga Programa obavezni su izvijestiti Državnu
upravu za zaštitu i spašavanje, o tijeku provedbi svojih zadaća najmanje deset
dana prije roka navedenih u stavku I. ove točke (5. svibnja).
48. Državna uprava za zaštitu i spašavanje izradit će izvješće o realizaciji
Programa aktivnosti do 15. studenog 2008. godine.
Pored navedenog, ministarstva i nositelji zadataka izvan ministarstava, obvezni
su Izvješće o svim obavljenim aktivnostima iz ovog Programa, zajedno s
financijskim izvješćem o sredstvima korištenim iz Državnog proračuna, dostaviti
Državnoj upravi za zaštitu i spašavanje s krajnjim rokom do 5. studenoga 2008.
godine.

Klasa: 214-01/08-02/03
Urbroj: 5030109-08-1
Zagreb, 29. veljače 2008.

Potpredsjednica Vlade i
ministrica obitelji, branitelja i
međugeneracijske
solidarnosti
**Jadranka Kosor, dipl. iur.**, v. r.

Ostalo, NN 27/2008-912
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)